જમ્મુ કાશ્મીરમાં મહેબૂબા મુફ્તીના નેતૃત્વમાં ચાલી રહેલી પીડીપી-ભાજપ સરકાર પડી ભાંગી છે. મંગળવારે ભાજપના વરિષ્ઠ નેતા રામ માધવે પ્રેસ કોન્ફરન્સ બોલાવીને સમર્થન પાછુ ખેંચવાનું એલાન કર્યુ. રામ માધવે મહેબૂબા મુફ્તી અને પીડીપી પર નિષ્ફળતાઓનું ઠીકરુ ફોડતા કહ્યુ કે ત્રણ વર્ષ પહેલા પીડીપી-ભાજપ સરકાર બનાવવા પાછળ બે મહત્વના કારણો હતા. પહેલુ - શાંતિ સ્થાપિત કરવી અને બીજુ - ઝડપથી વિકાસ કરવો, પરંતુ સરકારમાં મહત્વપૂર્ણ ભૂમિકા નિભાવી રહેલ પીડીપી આમ કરવામાં નિષ્ફળ રહી છે. આ જ કારણે ભાજપે સમર્થન પાછુ ખેંચી લીધુ છે. જો કે રાજકારણની ગલીઓમાં એક ચર્ચા એ પણ ગરમાયેલી છે કે જમ્મુ કાશ્મીરમાં સીઝફાયર ખતમ કરવા માટે પીડીપી-ભાજપ સામસામે આવી ગયા હતા. જો કે કારણ ગમે તે હોય પરંતુ સવાલ એ છે કે જમ્મુ કાશ્મીરમાં સરકાર તોડી પાડવા પાછળ ભાજપનો ગેમ પ્લાન શું છે?